Educació comunica al Joan XXIII que no tancarà la unitat de primer de l’ESO
2025-07-24

L’alcalde de Burjassot ha comunicat als responsables del Col·legi Joan XXIII que des de la Conselleria, en concret, Miquel Soler, Secretari Autonòmic d’Educació i Investigació, s’ha posat en contacte amb ell per a transmetre-li la decisió de no tancar la unitat de primer de l’ESO que al principi s’havia posat en dubte la seua continuïtat.

Així mateix, també al llarg del dia d’ahir, els responsables del centre van publicar en les xarxes socials que havien rebut una telefonada per part de la Conselleria d’Educació informant de la no supressió de la unitat de Secundària.

Després de les intenses gestions que es van realitzar per part de membres de l’Equip de Govern de Burjassot i també per part del propi centre escolar, la Conselleria ha comunicat al centre, en paraules del propi centre “que havia sigut un error la intenció de suprimir aquesta unitat“.

Per a l’alcalde de Burjassot, Rafa García, “aquesta decisió demostra que la comunitat educativa tenia raó en les seues al·legacions, com també pensàvem nosaltres i per açò les recolzem. La meua enhorabona al centre i a l’AMPA perquè la seua mobilització ha fet possible mantenir la unitat per al pròxim curs. És una notícia positiva i molt treballada per part de tots, igual que s’han treballat des d’aquest consistori la resta de decisions que afectaven als centres del municipi”.